KLASA: P-404/23

URBROJ: 711-02-01/03-2024-09

Zagreb, 11. srpnja 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Božene Juroš, OIB: ………….., direktorice trgovačkog društva KOMUNALNO DRUŠTVO GRADA IMOTSKOG, društvo s ograničenom odgovornošću za usluge do 6. veljače 2023.,** na 55. sjednici održanoj 11. srpnja 2024., donosi sljedeću

**ODLUKU**

1. **Propustom podnošenja imovinske kartice Povjerenstvu do 31. siječnja 2023. za 2022. godinu te propustom podnošenja imovinske kartice u roku od 30 dana po prestanku obnašanja dužnosti, obveznica Božena Juroš direktorica trgovačkog društva KOMUNALNO DRUŠTVO GRADA IMOTSKOG, društvo s ograničenom odgovornošću za usluge do 06. veljače 2023., počinila je povredu članka 10. stavaka 2. i 4. ZSSI-a.**
2. **Za povrede iz točke I. ove izreke obveznici Boženi Juroš izriče se opomena.**

Obrazloženje

Povjerenstvo je utvrdilo da obveznica Božena Juroš, direktorica trgovačkog društva KOMUNALNO DRUŠTVO GRADA IMOTSKOG, društvo s ograničenom odgovornošću za usluge do 6. veljače 2023., nije do 31. siječnja 2023. podnijela imovinsku karticu za 2022. godinu, slijedom čega je protiv navedene obveznice otvoren predmet broj P-404/23 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 23. studenoga 2023., Registar obveznika, Registar imovinskih kartica te očitovanja obveznice od 02. travnja 2024. i 20. lipnja 2024. godine.

Povjerenstvo je odlukom od 27. veljače 2024. u odnosu na obveznicu Boženu Juroš, direktoricu trgovačkog društva KOMUNALNO DRUŠTVO GRADA IMOTSKOG, društvo s ograničenom odgovornošću za usluge do 6. veljače 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a, kojom je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 27. veljače 2024. godine KLASA: P-404/23, URBROJ: 711-02-01/03-2024-04 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica je navedenu obavijest zaprimila 29. ožujka 2024. te se na istu očitovala dopisom koji je u Povjerenstvu zaprimljen 05. travnja 2024. i u kojem navodi da je dana 02.04.2024. godine predala svoju imovinsku karticu u smislu odredbi ZSSI-a za obnašanje funkcije direktora -člana uprave do 06.02.2023. godine kada je ujedno i prestao njen mandat u Društvu. Ističe kako je svoju imovinsku karticu za 2022. godinu uredno dostavila Povjerenstvu dana 8.12.2023. godine te dopisu prilaže kopiju povratnice te s danom slanja dopisa ponovno će ponovno dostaviti već dostavljenu imovinsku karticu. U odnosu na nepodnošenje imovinske kartice za kraj obnašanja dužnosti ističe kako se radi o propustu zbog kojeg se ispričava. Navodi kako je u svom radu temeljita i pedantna, stoga ni sama ne zna kako joj se taj propust dogodio, vjerojatno iz razloga kako se radilo o vremenskom periodu od mjesec i nešto dana u 2023. godini prije nego je odstupila s dužnosti, a ništa se nije mijenjalo u imovinskoj kartici.

Zaključkom Povjerenstva KLASA: UP/I-034-02/24-01/22, URBROJ: 711-02-01/05-2024-03 od 28. ožujka 2024. godine spojeni su predmeti klasifikacijske oznake KLASA: P-404/23 i KLASA: UP/I-034-02/24-01/22 povodom kojih će se voditi jedan predmet klasifikacijske oznake KLASA: P-404/23.

Povjerenstvo je odlukom od 04. lipnja 2024. u odnosu na obveznicu Boženu Juroš, direktoricu trgovačkog društva KOMUNALNO DRUŠTVO GRADA IMOTSKOG, društvo s ograničenom odgovornošću za usluge do 6. veljače 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana po prestanku obnašanja dužnosti.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 04. lipnja 2024. godine KLASA: P-404/23, URBROJ: 711-02-01/03-2024-06 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica je navedenu obavijest zaprimila 17. lipnja 2024. te se na istu očitovala dopisom koji je u Povjerenstvu zaprimljen 24. lipnja 2024. i u kojem navodi da se radi o nenamjernom propustu te da nije htjela nešto sakriti ili namjerno izostaviti iz imovinske kartice, već je zaista običan propust. Svjesna je činjenice da je kasnila i s podnošenjem imovinske kartice za 2022. godinu, ali i činjenice da je, istina sa zakašnjenjem, dostavila obje imovinske kartice, i onu za 2022. godinu i onu za prestanak obnašanja dužnosti. Navodi kako je sve godine mandata radila za normalnu plaću, jedino što posjeduje je osobni automobil i stan koji je kupljen kreditom i koji je pod hipotekom. Ističe da cijeli život pošteno živi od svoje plaće, u njenoj imovinskoj kartici je sve isto i kada je bila dužnosnik i danas. Ispričava se za kašnjenje u podnošenju imovinskih kartica te moli Povjerenstvo za blagost pri izricanju sankcije.

Uvidom u Registar obveznika koji vodi i ustrojava Povjerenstvo utvrđeno je da je Božena Juroš do 06. veljače 2023. obnašala dužnost direktorice trgovačkog društva KOMUNALNO DRUŠTVO GRADA IMOTSKOG, društvo s ograničenom odgovornošću za usluge, a kojemu je trgovačkom društvu Grad Imotski jedini osnivač.

S obzirom na navedeno, a sukladno članku 3. stavku 1. točki 40. ZSSI-a, imenovana je bila u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da obveznica nije do 31. siječnja 2023. podnijela imovinsku karticu za 2022. godinu te da nije podnijela imovinsku karticu u roku od 30 dana po prestanku obnašanja spomenute dužnosti, već je iste podnijela naknadno i to imovinsku karticu povodom godišnje obveze podnošenja za 2022. godinu je podnijela 08. prosinca 2023. godine, a imovinsku karticu povodom prestanka obnašanja dužnosti je podnijela 02. travnja 2024. godine.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Božena Juroš direktorica trgovačkog društva KOMUNALNO DRUŠTVO GRADA IMOTSKOG, društvo s ograničenom odgovornošću za usluge do 6. veljače 2023., propustila podnijeti imovinsku karticu Povjerenstvu do 31. siječnja 2023. za 2022. godinu te je propustila podnijeti imovinsku karticu u roku od 30 dana po prestanku obnašanja navedene dužnosti, a kojim propustima je povrijedila odredbe članka 10. stavaka 2. i 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obveznici koja po prvi put podnosi imovinsku karticu, ali niti o obveznici protiv koje je Povjerenstvo ranije donijelo odluku kojom bi bila utvrđena povreda odredbi ZSSI-a, te imajući u vidu da je obveznici prestalo obnašanje dužnosti koju je obnašala u kraćem vremenskom razdoblju, kao i da je obveznica naknadno podnijela obje navedene imovinske kartice te se ispričala zbog kašnjenja, Povjerenstvo je utvrdilo primjerenim obveznici za povredu odredbi članka 10. stavaka 2. i 4. ZSSI-a izreći opomenu.

Sukladno svemu navedenom, Povjerenstvo je donijelo odluku kako je navedeno u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Božena Juroš, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana